b"\n_START_ARTICLE_\nJane Wyman\n_START_SECTION_\nBarndom\n_START_PARAGRAPH_\nJane Wyman blev f\xc3\xb8dt som Sarah Jane Mayfield i Saint Joseph i Missouri. Hendes for\xc3\xa6ldre blev skilt, da hun var 7 \xc3\xa5r gammel, og hun blev hos sin far, der imidlertid d\xc3\xb8de \xc3\xa5ret efter. I stedet p\xc3\xa5tog naboer sig opdragelsen af den lille pige, der som f\xc3\xb8lge heraf tog efternavnet Fulks. I 1928 rejste hun til Californien for at bo sammen med sin mor, der fors\xc3\xb8gte sig \xe2\x80\x93 uden st\xc3\xb8rre held \xe2\x80\x93 som skuespiller. De to rejste i stedet tilbage til Saint Joseph, hvor Jane Wyman gik p\xc3\xa5 high school og snart efter debuterede som sanger p\xc3\xa5 radioen under navnet Jane Durrell.\n_START_SECTION_\nKarriere\n_START_PARAGRAPH_\nEfter afslutningen af high school vendte Jane Wyman i 1932 tilbage til Hollywood, hvor hun fik sine f\xc3\xb8rste sm\xc3\xa5roller. Hun fik kontrakt med Warner Brothers i 1936, nu som Jane Wyman, og allerede \xc3\xa5ret efter fik hun sit gennembrud i filmen Public Wedding. I sine f\xc3\xb8rste film\xc3\xa5r havde Wyman ofte rollen som en frisk ung pige, men med en hovedrolle i film noir-indspilningen, Forspildte dage fra 1945, slog hun sit navn fast i melodrama-rollefaget._NEWLINE_Hun fik sin f\xc3\xb8rste Oscar (filmpris)-nominering for sin rolle i Hjortekalve fra 1946, og to \xc3\xa5r efter indspillede hun Johnny Belinda, der indbragte hende en Oscar for bedste kvindelige hovedrolle for rollen som d\xc3\xb8vstum kvinde. Hun havde nu muligheden for at v\xc3\xa6lge og vrage blandt rollerne, og hun indspillede med blandt andet Alfred Hitchcock (Lampefeber) og Frank Capra (Her kommer brudgommen), men mod slutningen af 1950'erne var hendes filmkarriere p\xc3\xa5 vej ned ad bakke._NEWLINE_I 1980'erne fik hun sit store comeback som central figur i tv-serien Falcon Crest.\n_START_SECTION_\nPrivatliv\n_START_PARAGRAPH_\nJane Wyman er is\xc3\xa6r kendt for sit \xc3\xa6gteskab med USA's senere pr\xc3\xa6sident Ronald Reagan, som hun var gift med i perioden 1940-48, og med hvem hun havde tre b\xc3\xb8rn, deraf et adoptivbarn. Hun havde v\xc3\xa6ret gift kortvarigt forinden, og efter skilsmissen fra Reagan blev hun gift med orkesterlederen Frederick Karger i to omgange (1952-55 og 1961-1965). Siden da forblev hun ugift og konverterede til katolicismen. _NEWLINE_I sine sidste \xc3\xa5r levede hun en tilbagetrukket tilv\xc3\xa6relse, da hun var sygdomsramt. Hun s\xc3\xa5s dog til begravelserne af Reagan, datteren Maureen samt den n\xc3\xa6re veninde Loretta Young."